Tesla viser ny lang Model Y frem

Tesla har løftet sløret for en ny version af sin bedst sælgende elbil – men det er ikke en ny model i klassisk forstand. Det er en længere og mere rummelig udgave af Model Y, døbt Model Y L, hvor “L” ganske enkelt står for Long. Og den er ikke kun lang – den er også stærkere.

Model Y L debuterer i Kina, hvor Tesla har brug for at genvinde terræn. Salget i riget i midten er dykket med over 17 procent i årets første halvdel, og konkurrencen fra kinesiske mærker som BYD og Nio er benhård. Derfor satser Tesla nu på at gøre sin populære SUV større, stærkere og mere familievenlig.

Ligner Model X – men er stadig en Y

Designmæssigt sniger Model Y L sig faretruende tæt på den dyrere Model X. C-stolpen, taglinjen og silhuetten ligner hinanden til forveksling, men Y L bærer stadig tydeligt præg af det seneste Model Y-facelift. Den nye version måler næsten fem meter i længden og har en akselafstand på lidt over tre meter – begge dele længere end standardudgaven.

Model Y Long.

Højden er også vokset med fire centimeter, og det giver bedre plads til det store trækplaster: Seks sæder i kabinen i stedet for fem.

Mere plads, mere motorkraft

Det er dog ikke kun på kabineplads, Tesla har skruet op. Den nye version får også flere kræfter. Ifølge kinesiske CarNewsChina kommer Model Y L med to motorer – en foran med 142 kW og en bagpå med 198 kW – hvilket giver en samlet systemeffekt på 340 kW eller 456 hestekræfter. Det er faktisk mere end den nuværende Long Range-version og nærmer sig tidligere Performance-udgaver.

Batterierne leveres af LG Energy Solution, og selvom rækkevidde og acceleration endnu ikke er officielt bekræftet, peger alt på, at Model Y L bliver et stærkt kort i det kinesiske SUV-segment, hvor seks sæder og lang akselafstand er det nye sort.

Model Y Long.

En comeback-model

Trods Elon Musks X-stunts og skarpe konkurrence, var Model Y Kinas bedst sælgende bil i 2024 med næsten en halv million solgte enheder. Men i 2025 er pilen vendt – og derfor kommer Model Y L som Teslas forsøg på at genvinde interessen.

Ifølge Tesla selv kommer den forlængede model til efteråret i Kina. Om den også finder vej til Europa, vides endnu ikke.

Tesla viser ny lang Model Y frem